b'\n_START_ARTICLE_\nPupini\xc5\xb3 senkapis\n_START_SECTION_\nArcheologiniai duomenys\n_START_PARAGRAPH_\nPupini\xc5\xb3 senkapis pirm\xc4\x85 kart\xc4\x85 tyrin\xc4\x97tas 1948 m., mokslin\xc4\x97s ekspedicijos metu (vad. Adolfas Tautavi\xc4\x8dius, Pranas Kulikauskas). Archeologin\xc5\xb3 tyrim\xc5\xb3 metu surinkta \xc5\xbeodin\xc4\x97 aplinkini\xc5\xb3 gyventoj\xc5\xb3 informacija. Pa\xc5\xbeym\xc4\x97tas faktas apie ba\xc5\xbeny\xc4\x8di\xc4\x85, kuri, anot vietini\xc5\xb3 gyventoj\xc5\xb3, stov\xc4\x97jusi \xc4\xaf pietus nuo senkapio. Ekspedicijos metu, senkapio pietiniame ir vakariniame kra\xc5\xa1te buvo fiksuota i\xc5\xa1kasta \xc5\xbevyrduob\xc4\x97, kurios pj\xc5\xabvyje mat\xc4\x97si kap\xc5\xb3 duobi\xc5\xb3 kont\xc5\xabrai. \xc5\xbdvyrduob\xc4\x97s dugne m\xc4\x97t\xc4\x97si paskiri \xc5\xbemoni\xc5\xb3 kaulai. Tyrim\xc5\xb3 metu atidengti 6 palaidojimai, kurie fiksuoti iki 1 m gylyje. \xc5\xa0ie palaidojimai atidengti tik suardytoje senkapio dalyje. Tyr\xc4\x97jai juos datavo XVII-XVIII a. Kape Nr.1 buvo rastas suardytas palaidojimas, kur\xc4\xaf tyr\xc4\x97jai datavo XV a. ar net XIV a. pr. Archeologini\xc5\xb3 tyrim\xc5\xb3 ataskaitoje n\xc4\x97ra situacini\xc5\xb3 plan\xc5\xb3 bei kit\xc5\xb3 br\xc4\x97\xc5\xbeini\xc5\xb3, pagal kuriuos b\xc5\xabt\xc5\xb3 galima tiksliai nustatyti tirtas vietas. Preliminari tyrim\xc5\xb3 vieta pa\xc5\xbeym\xc4\x97ta tik pagal aerofotografijoje matomus reljefo nelygumus. Tik\xc4\x97tina, jog senkapyje (o gal ir jo aplinkoje) buvo laidota dar ir prie\xc5\xa1istoriniais laikais._NEWLINE_2014 m. buvo atlikti \xc5\xbevalgomieji archeologiniai tyrimai ry\xc5\xa1ium su Pupini\xc5\xb3 senkapio teritorijoje bei apsaugos zonoje planuojama vesti nauja elektros trasa \xc4\xaf senkapio pakra\xc5\xa1tyje esan\xc4\x8di\xc4\x85 sodyb\xc4\x85. Tikslas buvo nustatyti, ar planuojamose prieduobi\xc5\xb3 kasimo vietose n\xc4\x97ra \xc5\xbemoni\xc5\xb3 palaidojim\xc5\xb3 bei patikslinti senkapio ribas.'